Diari Oficial de la Generalitat Valenciana


Sumari del DOGV 6705, del 02-02-2012 (2012/925)

RESOLUCIÓ de 30 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Generalitat i la Universitat de València (Estudi General) per a la realització d'activitats de formació, estudi, investigació i divulgació en aquelles matèries que siguen d'interés d'ambdues institucions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6705

Data del DOGV
:   02-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/925


Data del document
:   30-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 30 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Generalitat i la Universitat de València (Estudi General) per a la realització d'activitats de formació, estudi, investigació i divulgació en aquelles matèries que siguen d'interés d'ambdues institucions. [2012/925]  
La Generalitat i la Universitat de València (Estudi General) han subscrit, després de la tramitació prèvia reglamentària, el 25 de gener de 2012, el conveni marc de col·laboració per a la realització d'activitats de formació, estudi, investigació i divulgació en aquelles matèries que siguen d'interés d'ambdues institucions.  
En compliment del que estableix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0053/2012, i que figura com a annex d'esta resolució.  
  
València, 30 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni marc de col·laboració entre la Generalitat, a través de la Conselleria de Governació, i la Universitat de València (Estudi General), per a la realització d'activitats de formació, estudi, investigació i divulgació en aquelles matèries sobre les quals exerceix les seues competències l'esmentat departament del Consell  
  
València, 25 de gener de 2012  
  
Reunits  
D'una part, la Generalitat, representada pel conseller de Governació, Serafín Castellano Gómez, en virtut del que estableix l'article 17.f de la Llei 5/1983, de 30 de desembre, del Consell, i de l'autorització conferida per a la signatura del present conveni per Acord del Consell d'1 d'abril de 2011.  
I d'una altra part, la Universitat de València (d'ara en avant, la Universitat), representada pel rector, Esteban Morcillo Sánchez, en exercici de les competències que a l'efecte li reconeixen la Llei Orgànica 6/2001, de 21 de desembre, d'Universitats; els Estatuts d'esta Universitat, aprovats per Decret 128/2004, de 30 de juliol, del Consell de la Generalitat (DOGV núm. 4811, de 3 d'agost de 2004); i el Decret 49/2010, de 26 de març, del Consell, relatiu al seu nomenament (DOCV núm. 6238, d'1 d'abril de 2010).  
Les parts, en la representació que exerceixen i amb les facultats que els seus respectius càrrecs els confereixen, es reconeixen prou capacitat legal per a l'atorgament del present conveni, i a l'efecte  
  
Manifesten  
I. Un dels objectius essencials del Consell de la Generalitat és el ple desplegament de l'Estatut d'Autonomia, que no sols és la norma institucional bàsica de la Comunitat Valenciana, sinó que constitueix la norma identitària sentida com a tal per tots els valencians. La plena posada en valor del nostre Estatut ha de ser una comesa en què també s'impliquen els sectors socials, econòmics, educatius, formatius i culturals, perquè des de tots estos àmbits poden realitzar-se importants aportacions que contribuïsquen a consolidar, promocionar i potenciar el nostre autogovern.  
II. En diversos preceptes del seu títol IV, i sense perjuí de les referències recollides en articles integrats en altres títols del mateix text normatiu, l'Estatut d'Autonomia de la Comunitat Valenciana atribueix a la Generalitat competències de distinta intensitat en relació amb matèries com la conservació, modificació i desenrotllament del Dret Foral Civil valencià, els esports i l'oci, l'educació, els espectacles públics, la investigació, la protecció civil, la policia autònoma, la seguretat pública, les consultes populars i els processos electorals autonòmics.  
  
I, en el marc de l'organització de l'administració de la Generalitat, aqueixes competències són exercides, en tot o en part, en virtut de la normativa que es menciona tot seguit, a través de la Conselleria de Governació.  
  
III. L'article 12 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació les competències en matèria d'interior, protecció civil, gestió de la unitat del Cos Nacional de Policia adscrita a la Comunitat Valenciana, prevenció, extinció d'incendis i gestió de les competències en matèria de situacions d'emergència, desenrotllament estatutari, consultes populars, bandes de música i pilota valenciana. Les competències esmentades es concreten en l'article 28 del Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
Per la seua banda, el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, en l'article 4.2, disposa que la persona titular del departament assumeix les competències en matèria d'escoles de música i escoles d'educands, bandes de música i societats musicals; en especial, les relatives al foment, impuls i promoció estructural, social, econòmica i cultural de les bandes de música, escoles de música i d'educands i societats musicals, la promoció i protecció de l'associacionisme musical, prestant suport a les federacions i associacions que cerquen la promoció, el desenrotllament, l'ensenyament, la difusió i la protecció de la música, així com l'establiment, entre altres, de les condicions i dels mitjans que faciliten l'adquisició d'instruments musicals per associacions sense finalitat lucrativa, i el foment de la construcció, reforma i modernització dels edificis destinats a bandes de música i societats musicals, així com activitats i ensenyaments musicals no reglats. I assumeix també, segons el mateix precepte, la competència relativa al foment, suport i potenciació, en tots els ordres, incloses la construcció, reforma i millora d'infraestructures corresponents, de l'esport de pilota valenciana, així com la seua tutela, tot garantint-ne el coneixement, desplegament, pràctica i difusió dins i fora de la Comunitat Valenciana, coordinant i ajudant al funcionament de la Federació Esportiva de Pilota Valenciana.  
  
En el mateix sentit, l'esmentat Reglament Orgànic i Funcional atorga a les tres direccions generals en què s'estructura la Conselleria de Governació la gestió de les competències següents:  
a) Respecte de la Direcció General de Seguretat i Protecció Ciutadana:   
- La direcció i gestió de les polítiques de la Generalitat en matèria de seguretat i protecció ciutadana.  
- La direcció i gestió de les polítiques relacionades amb la formació de les policies locals, dels serveis essencials i complementaris d'emergències i formació de la Unitat del Cos Nacional de Policia adscrita a la Comunitat Valenciana, així com la direcció i gestió de l'organisme que té assumides les competències en esta matèria.  
  
- La gestió i realització d'altres activitats formatives en matèria de seguretat, emergències i protecció ciutadana.  
- La coordinació i selecció de policies locals a la Comunitat Valenciana, així com el nomenament de representants en els tribunals.  
  
- La competència en matèria d'espectacles, establiments públics i activitats recreatives, en el marc del que estableix la normativa en vigor.  
- En relació amb la Unitat del Cos Nacional de Policia adscrita a la Comunitat Valenciana, li correspon la direcció i gestió derivades de Llei Orgànica 2/1986, de 13 de març, de Forces i Cossos de Seguretat, així com de l'acord administratiu de col·laboració subscrit entre el Ministeri de l'Interior i la Generalitat en matèria policial, i l'exercici de les competències en matèria de personal i operativa dels membres de la unitat esmentada.  
- La gestió de les competències atribuïdes a la Generalitat en matèria de consultes populars i electorals, en el marc de la Llei Orgànica del Règim Electoral General i la Llei Electoral Valenciana.  
- Té així mateix encomanada la gestió en matèria d'ajuda a les víctimes del terrorisme així com les iniciatives en reconeixement d'aquestes.  
b) Quant a la Direcció General de Prevenció, Extinció d'Incendis i Emergències:  
- La direcció i gestió de les polítiques de la Generalitat en matèria de prevenció i extinció d'incendis forestals, segons el que estableixen la Llei Forestal de la Comunitat Valenciana, la Llei de Protecció Civil i Gestió d'Emergències de la Comunitat Valenciana i tota la normativa aplicable, en coordinació amb altres administracions públiques.  
  
- La direcció i gestió de les polítiques de protecció preventiva de les muntanyes o terrenys forestals de la Comunitat Valenciana, incloent-hi les actuacions en infraestructures de prevenció i extinció d'incendis, així com la investigació de causes i realització d'anàlisis estadístiques sobre incendis forestals.  
- Fomentar la participació ciutadana en matèria de prevenció d'incendis forestals.  
- Establir i gestionar les polítiques de prevenció en l'ús públic i recreatiu de les muntanyes, amb l'establiment de les mesures cautelars necessàries per a això.  
- La planificació, direcció, gestió i coordinació de la vigilància enfront del risc d'incendis forestals.  
- La direcció i gestió de polítiques d'informació i conscienciació ciutadana en matèria de prevenció d'incendis.  
- L'estímul de la col·laboració científica i acadèmica, així com el seguiment i la participació en projectes internacionals en matèria de prevenció i extinció d'incendis forestals.  
- L'elaboració de les mesures necessàries per a la recuperació o restauració dels terrenys degradats, erosionats o afectats per un incendi forestal.  
- La detecció i extinció d'incendis forestals.  
- Així mateix li correspon la competència en matèria de protecció civil i gestió d'emergències en el marc del que estableix la Llei de la Generalitat, de Protecció Civil i Gestió d'Emergències.  
- La direcció i gestió de la comanda del Consell de Seguretat Nuclear a la Generalitat.  
- La direcció i gestió de la participació de la Generalitat en els consorcis de bombers.  
- Les que en un futur poguera encomanar-li el titular de la Conselleria per delegació de les pròpies o per desplegament i complement de la normativa vigent.  
c) I, sota la responsabilitat de la Direcció General de Coordinació del Desenrotllament Estatutari:  
- Promoure, dirigir i orientar les iniciatives legislatives del desenrotllament de l'Estatut d'Autonomia de la Comunitat Valenciana i dirigir i gestionar totes les actuacions encaminades a la recuperació, desenrotllament, impuls, potenciació i divulgació del dret foral civil valencià.  
- Promoure convenis de col·laboració destinats a la investigació, promoció i divulgació del dret foral civil valencià.  
- Col·laborar en les polítiques d'assumpció i transferències de competències previstes en l'Estatut d'Autonomia de la Comunitat Valenciana.  
- Promoure les actuacions i polítiques orientades a la plena igualtat i solidaritat entre comunitats autònomes.  
- La direcció i gestió de les polítiques de la Generalitat destinades a la promoció de l'autogovern i el seu desenrotllament.  
- Fomentar convenis de col·laboració orientats a la promoció, coneixement, aprofundiment i consolidació de l'autogovern.  
- Promoure i impulsar actuacions encaminades a revalorar i difondre els senyals d'identitat del poble valencià reconegudes en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desenrotllament del que disposa l'article 12 de l'Estatut d'Autonomia.  
- Promoure i gestionar, en col·laboració amb la resta d'administracions públiques implicades, la formació ciutadana en els valors, patrimoni històric i cultural i tradicions del poble valencià sobre els quals s'assenta el nostre autogovern. En especial fomentar la divulgació i investigació d'institucions tradicionals com el Tribunal de les Aigües de l'Horta de València.  
- Impulsar propostes encaminades d'aconseguir una major presència i representació de la Comunitat Valenciana i els seus interessos en les institucions de l'Estat amb representació territorial.  
  
IV. La Universitat, d'acord amb el que disposa l'article 3 dels seus Estatuts, es configura com un servei públic dirigit a «impartir els ensenyaments necessaris per a la formació dels estudiants, la preparació per a l'exercici d'activitats professionals o artístiques i l'obtenció, si és el cas, dels títols acadèmics corresponents, així com per a l'actualització permanent del coneixement i de la formació del seu personal i del professorat de tots els nivells d'ensenyança. La Universitat fomenta la investigació, tant bàsica com aplicada, i el desplegament científic i tecnològic. Així mateix, amb les garanties de racionalitat i universalitat que li són pròpies, és una institució difusora de cultura en el si de la societat. La Universitat facilita, estimula i acull les activitats intel·lectuals i crítiques en tots els camps de la cultura i del coneixement».  
  
  
V. La Conselleria de Governació i la Universitat poden col·laborar, des dels seus respectius àmbits d'actuació, per a dur a terme activitats de diversa índole que permeten formar a futurs professionals en matèries que són d'indubtable interès per als ciutadans i ciutadanes de la Comunitat Valenciana. Si, de conformitat amb els seus estatuts, la Universitat és una institució preocupada per oferir una formació de la màxima qualitat, brindar les eines necessàries per a permetre una actualització permanent dels coneixements adquirits, difondre la cultura en el sentit més ampli de l'expressió i facilitar, estimular i acollir tot tipus d'activitats intel·lectuals i crítiques en qualsevol àmbit del saber, la Conselleria de Governació és el departament del Consell encarregat de posar en pràctica, impulsar, promoure i difondre les polítiques de la Generalitat en els àmbits que han quedat ressenyats anteriorment.  
  
Partint d'eixa complementarietat, la realització coordinada d'activitats de formació, estudi, investigació i divulgació es considera una ferramenta útil per a oferir a la societat nous llits que permeten accedir al coneixement, la formació i el perfeccionament professional i, per tot això, s'estima que el present conveni és un instrument idoni per a establir les bases d'un marc de col·laboració en el si de les quals puguen firmar-se futurs convenis específics i desenvolupar-se posteriors línies de cooperació, mitjançant projectes o programes concrets que es materialitzen en l'organització de cursos, jornades, trobades i congressos, en l'edició de publicacions, en la concessió de beques d'investigació o en qualssevol altres actes o activitats vinculats amb les matèries ja relacionades.  
En atenció a tot el que antecedeix, ambdues parts formalitzen aquest conveni marc de col·laboració d'acord amb les següents  
  
Clàusules  
  
Primera. Objecte  
El present conveni marc té com a objecte la col·laboració entre la Generalitat, a través de la Conselleria de Governació, i la Universitat per a la realització d'activitats de formació, estudi, investigació i divulgació sobre qualsevol de les matèries que siguen d'interès d'ambdues institucions.  
  
Segona. Desplegament del conveni marc  
1. La col·laboració entre la Generalitat i la Universitat es desenvoluparà per mitjà de projectes o programes d'actuació concreta en què, en tot cas, es determinaran les finalitats proposades, les tasques i activitats a realitzar i els mitjans necessaris per a portar-los a terme.   
Els projectes o programes esmentats podran consistir en la realització de cursos específics, jornades, trobades, congressos, activitats d'estudi i investigació, publicacions, concessió de beques d'investigació, així com qualssevol altres actuacions que estiguen relacionades amb l'objecte d'aquest conveni.  
2. La Generalitat, a través de la Conselleria de Governació, podrà coadjuvar en l'organització i contribuir al finançament dels projectes o programes d'actuació concreta de conformitat amb les consignacions pressupostàries que figuren en els pressupostos de la Generalitat. Això s'instrumentarà a través de convenis específics o de resolucions nominatives del conseller de Governació, en els quals, a més de consignar-se el projecte o programa, amb les especificacions a què es refereix el paràgraf anterior, s'hi assenyalaran les aportacions financeres i les obligacions derivades de la normativa reguladora de les subvencions públiques.  
  
Tercera. Comissió mixta  
Per a l'adequat desplegament i seguiment del present conveni marc es constituirà una comissió mixta. Esta comissió estarà formada per una representació paritària de dos membres per cada part, designada a l'efecte per cada entitat, i tindrà com a funcions la programació, seguiment i valoració de les activitats derivades del conveni de col·laboració.  
  
  
Quarta. Termini de vigència  
El present conveni marc entrarà en vigor el dia de la signatura i mantindrà la seua vigència per un termini de quatre anys.   
Transcorregut el termini de quatre anys, de no mitjançar denúncia d'alguna de les parts, el conveni es prorrogarà tàcitament per períodes anyals.  
  
Cinquena. Finalització i causes d'extinció  
La vigència d'aquest conveni de col·laboració finalitzarà per compliment del termini de durada inicial o de les seues pròrrogues, si és el cas.  
A més podrà extingir-se per qualsevol de les causes següents:  
a) Mutu acord de les parts.  
b) Per resolució unilateral de qualsevol de les parts, prèvia denúncia expressa i notificada per escrit a l'altra part amb una antelació almenys de tres mesos. En tot cas, les parts es comprometen de finalitzar el desplegament de les accions ja iniciades en el moment de notificació de la denúncia.  
Si es produeix la resolució anticipada del present conveni, s'hauran de concretar els efectes dels convenis específics que s'hagen subscrit per a desplegar-lo i que estiguen vigents en aqueix moment.  
  
Sisena. Règim jurídic del conveni  
El present conveni té caràcter administratiu i es regirà pel que n'estableixen les clàusules o, si no n'hi ha, per allò que s'ha establit per la normativa general. La resolució de les controvèrsies que pogueren plantejar-se sobre la interpretació i execució del present conveni hauran de resoldre's de mutu acord entre les parts, a través de la Comissió Mixta. Si no poguera aconseguir-se l'acord esmentat, les possibles controvèrsies hauran de ser resoltes, de conformitat amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
I, estant les parts d'acord amb el contingut d'aquest document, perquè així conste i en prova de conformitat, és signat per quadruplicat exemplar al lloc i en la data adés indicats.  
  
El rector de la Universitat de València: Esteban Morcillo Sánchez.  
El conseller de Governació: Serafín Castellano Gómez.